Ministru kabineta noteikumu projekta „Darbības programmas „Izaugsme un nodarbinātība” 3.4.1. specifiskā atbalsta mērķa „Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai” sākotnējās ietekmes novērtējuma ziņojums (anotācija)

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Darbības programmas „Izaugsme un nodarbinātība” 3.4.1. specifiskā atbalsta mērķa „Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai” (turpmāk - MK noteikumu projekts) izstrādāts pamatojoties uz:   * Eiropas Savienības fondu un Kohēzijas politikas 2014. –2020. gada plānošanas perioda darbības programmu „Izaugsme un nodarbinātība”, kas apstiprināta Eiropas Komisijā 2014. gada 11. novembrī; * 2014. gada 3. jūlija Eiropas Savienības struktūrfondu un Kohēzijas fonda 2014. – 2020. gada plānošanas perioda vadības likuma 20. panta 6. un 13. punktu; * Partnerības līgumu Eiropas Savienības investīciju fondu 2014. – 2020. gada plānošanas periodam; * ar Ministru kabineta 2015. gada 9. marta rīkojumu Nr. 115 apstiprināto Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānu 2015. – 2020. gadam (turpmāk – Plāns). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Savienības (turpmāk – ES) fondu 2014. – 2020. gada plānošanas perioda Darbības programmas “Izaugsme un nodarbinātība” (turpmāk – DP) prioritārais virziens „Mazo un vidējo komersantu konkurētspēja” ieguldījuma prioritātes „Investīcijas institucionālajās spējās un efektīvā valsts pārvaldē un publiskajos pakalpojumos valsts, reģionālajā un vietējā līmenī, lai panāktu reformas, labāku regulējumu un labu pārvaldību” ietvaros paredz īstenot specifisko atbalsta mērķi 3.4.1. „Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai” (turpmāk – 3.4.1. SAM).  **3.4.1. SAM mērķis**:  Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai.  **3.4.1. SAM mērķa grupa**:  Tiesu sistēmas un tiesu sistēmai piederīgie darbinieki (tiesneši, tiesu darbinieki, tiesu eksperti, prokuratūras un izmeklēšanas iestāžu amatpersonas un darbinieki, politikas veidotāji). Plānojot un īstenojot starpdisciplinārās apmācības, attiecīgos apmācību semināros atbilstoši apmācību saturam piesaistīs brīvo juridisko profesiju pārstāvjus (zvērinātus advokātu, zvērinātus notārus, zvērinātus tiesu izpildītājus), šķīrējtiesnešus, mediatorus un citus juridisko jomu profesionāļus (maksātnespējas administratorus) (turpmāk – tiesām, tiesībsargājošo institūciju un tiesu sistēmai piederīgas personas).  Ar politikas veidotājiem 3.4.1. SAM ietvaros saprot tieslietu sistēmai piederīgus politikas veidotājus.  Apmācību vajadzību apzināšana ir nozīmīgs elements mācību stratēģijas īstenošanā un tās mērķu sasniegšanā. Mācību vajadzību apzināšanai pastāv daudz un dažādas metodes, piemēram – novērošana, intervijas, aptaujas, funkciju analīze, u.c. Izstrādājot Plānu, kā arī, veicot darbu pie projekta pieteikuma sagatavošanas, izmantotas vairākas no minētajām metodēm, nolūkā gūt visaptverošāku priekšstatu par mācību vajadzībām.  Ņemta vērā Latvijas Tiesnešu mācību centra (turpmāk – LTMC) sniegtā informācija, kas balstīta uz centra ekspertu un lektoru novērojumiem par mācību vajadzībām, organizējot lekcijas un seminārus tiesnešu, tiesu darbinieku, kā arī tiesu varai piederīgo profesiju mērķauditorijās.  Veiktas intervijas ar tiesu varai piederīgo profesiju pārstāvjiem, politikas veidotājiem tieslietu nozarē, kā arī notika konsultācijas ar Tieslietu padomi, kas saskaņā ar likumu „Par tiesu varu” ir koleģiāla institūcija, kas piedalās tiesu sistēmas politikas un stratēģijas izstrādē, kā arī tiesu darba organizācijas pilnveidošanā. Tāpat analizēti mērķauditoriju amata pienākumi, identificētas to kvalitatīvai izpildei nepieciešamās prasmes un iemaņas. Kā būtisks mācību apmācību vajadzību apzināšanas rīks norādāma visu iesaistīto institūciju aptauja. Aptauju veica Tiesu administrācija (turpmāk – TA) kā potenciālā projekta ieviesēja, un aptauja dalīta divās daļās, aptaujājot partnerinstitūcijas - Valsts tiesu ekspertīžu biroju (turpmāk – VTEB), Latvijas Republikas (turpmāk - LR) Ģenerālprokuratūru, Iekšlietu ministriju un Augstāko tiesu (turpmāk – AT) par nepieciešamo apmācību un izvērtējuma nepieciešamību, prasot norādīt apmācību jomas, tēmas, nepieciešamo nodarbību un potenciālo apmācāmo dalībnieku skaitu. Aptauja nosūtīta iepriekš minētajām iestādēm 2015. gada 9. martā un atbilžu iesniegšanas termiņš noteikts 2015. gada 31. marts. Saistībā ar rajona (pilsētu) tiesu, apgabaltiesu, administratīvo tiesu tiesnešu un tiesu darbinieku apmācību vajadzībām apzināts LTMC. Tāpat aptauja nosūtīta Latvijas Zvērinātu tiesu izpildītāju padomei, Latvijas Zvērinātu advokātu padomei, Latvijas Zvērinātu notāru padomei, Korupcijas novēršanas un apkarošanas birojam, Maksātnespējas administrācijai, Mediācijas padomei, Valsts ieņēmumu dienestam par nepieciešamo starpdisciplināro mācību nepieciešamību, prasot norādīt apmācību jomas, tēmas, nepieciešamo nodarbību un potenciālo apmācāmo dalībnieku skaitu.[[1]](#footnote-1)  Projekta viens no sākotnējiem uzdevumiem ir apmācību programmu izstrāde, kas noteiks katrai mērķa grupai nepieciešamas apmācību vajadzības. Tāpat projekta pirmajos gados izstrādās kompetenču modeli, kurš tiesnešiem, tiesnešu amata kandidātiem un tiesu iestāžu darbiniekiem nodrošinās vienotu un objektīvu kritēriju kopu, ko izmantos personāla vadības nodrošināšanai, t.sk., personāla atlasei un apmācību vajadzību noteikšanai un nodrošināšanai.  Projekta laikā izveidos mācību dokumentu un mācību materiālu vadības sistēmu, kā darbībai būs nepieciešams serveris un atbilstoša programmatūra. Minētā sistēma nodrošinās pieteikšanās mācībām procesu, apmācību reģistru, dažādus mācību moduļus, kas ļaus celt kvalifikāciju attālināti. Tas savukārt, dos iespēju uzkrāt informāciju par apmācību ieguvušajām personām, mācību kvalitāti, nodrošinās apmācāmo koordināciju un dažāda veida statistiku.  Sākotnējās ietekmes novērtējuma ziņojuma (anotācijas) izstrādes laikā realizēto konsultāciju ietvaros ar sociālajiem partneriem un nevalstiskajām organizācijām saņemti ieteikumi 3.4.1. SAM mērķa grupas paplašināšanai, iekļaujot sociālos partnerus, nevalstiskās organizācijas un politikas ieviesējus, kuru darbības mērķi saskan ar Plānā noteikto – ātrāku, kvalitatīvāku lietu izskatīšanu komercdarbības vides uzlabošanas sekmēšanai. 2016. gadā, uzsākot projekta realizāciju, ir iespējama 3.4.1. SAM mērķa grupas paplašināšana, pieaicinot sociālos partnerus, nevalstiskās organizācijas un politikas ieviesēju pārstāvjus apmācību realizācijas procesā, attiecīgi veicot grozījumus arī DP.  Projekta ietvaros plānots pilnveidot anonimizēto tiesu nolēmumu datu bāzi, kurā sabiedrībai ir pieejami visi anonimizētie tiesu nolēmumi. Pilnveidota anonimizēto tiesu nolēmumu datu bāze darbosies kā izglītojošs tiesas spriešanas prognozējošs materiāls sabiedrībai, kā arī īpaši projekta mērķauditorijai, jo anonimizētos tiesu nolēmumus izmantos kā kvalifikāciju paaugstinošu instrumentu. Anonimizēto nolēmumu datu bāzi pilnveidos esošās Tiesu informatīvās sistēmas ietvaros, līdz ar to tās ilgtspēju nodrošinās TA esošā budžeta ietvaros.  **Līdzšinējā pieredze**  Ministru kabinets 2009. gada 7. oktobrī apstiprināja[[2]](#footnote-2) „Tiesu iekārtas attīstības pamatnostādnes 2009.–2015. gadam”, kas definēja vidēja termiņa tiesu iekārtas attīstības politiku un iezīmēja galvenos attīstības virzienus. Pamatnostādņu sagatavošanai ar tieslietu ministra 2007. gada 10. augusta rīkojumu Nr. 1-1/368 tika izveidota darba grupa, kuru vadīja tieslietu ministrs, bet tās sastāvā bija pārstāvji no Valsts prezidenta kancelejas, AT), LR Ģenerālprokuratūras, apgabaltiesām, TA) un Tieslietu ministrijas (turpmāk – TM), kā arī LR Saeimas Juridiskās komisijas priekšsēdētājs.  Īstenojot minētajās pamatnostādnēs ietvertos rīcības virzienus un uzdevumus vienlaicīgi ar ekonomiskās krīzes periodu, Latvija kopš 2009. gada ir veikusi nozīmīgas reformas tiesu sistēmas efektivitātes, lietu atlikuma un lietu izskatīšanas ātruma uzlabošanai, veicot apjomīgus procesuālo likumu grozījumus un dažādas strukturālās reformas, kas savukārt ietver dažādu apmācību rīkošanu tiesnešiem, tiesu amata kandidātiem un tiesu darbiniekiem. Saskaņā ar likuma „Par tiesu varu” 107.1 panta otrās daļas 9. punktu TA plāno un nodrošina tiesnešu, tiesas un zemesgrāmatu nodaļas darbinieku apmācību.  Tāpat, saskaņā ar 2009. gada un 2014. gada līdzdarbības līgumu starp TA un LTMC) (turpmāk – līgums), LTMC īsteno augsta līmeņa apmācību programmas tiesnešu un tiesu darbinieku profesionālās pilnveides nodrošināšanai.  Apmācību procesa organizēšanas ietvaros ir izveidota mācību programmas izstrādes darba grupa, kuras kompetencē ietilpst ikgadējās mācību programmas izstrāde tiesnešiem un tiesu darbiniekiem. Darba grupa ir sadalīta četrās apakšgrupās: krimināltiesību, civiltiesību, starptautisko tiesību (arī cilvēktiesību) un administratīvo tiesību apakšgrupa.  Mācību programmas izstrādāšanas procesā ņem vērā TA ieteikumu un AT tiesu prakses vispārinājumus mācību tēmu izvēlei. Minēto apakšgrupu sastāvu veido no tiesnešiem un attiecīgo nozaru speciālistiem, tajā skaitā, prokuroriem, advokātiem un valsts pārvaldes iestāžu darbiniekiem.  2014. gada mācību programma sastāv no 8 tiesību blokiem, kas balstīti uz tematisko pieeju: krimināltiesību un kriminālprocesuālo tiesību bloks; civiltiesību un civilprocesuālo tiesību bloks; administratīvo tiesību un administratīvā procesa tiesību bloks; cilvēktiesību un starptautisko tiesību bloks; vispārējo nodarbību bloks; prasmju semināri tiesnešiem un tiesu darbiniekiem; jauno tiesnešu mācības; tiesu darbinieku mācības.  Saskaņā ar LTMC izstrādāto programmu tiesnešu un tiesu darbinieku apmācībām 2015. gadam apmācības īsteno šādās jomās:   * Starptautiskās un cilvēktiesības; * Civiltiesības un civilprocess; * Administratīvās tiesības un administratīvais process; * Krimināltiesības un kriminālprocess; * Prasmju semināri tiesnešiem un tiesu darbiniekiem; * Vispārīgie priekšmeti (tiesību teorija un juridiskā metode, nodokļi); * Tiesu darbinieku mācības; * Jauno tiesnešu prasmju nedēļa.   Projekta ietvaros apmācības organizēs padziļinātā ietvarā, īpašu vērību piešķirot tiesu darbinieku apmācībām, kuras šobrīd organizē mazākā apmērā, lielāku uzmanību pievēršot tiesnešu apmācībām. Tāpat Eiropas Sociālā fonda (turpmāk – ESF) projekta ietvaros tiks organizētas apmācības svešvalodu zināšanu apguvei un specifisku prasmju attīstībai, ko šobrīd nodrošina nelielā apjomā mazam tiesnešu skaitam.  Pamatojoties uz darba grupas nolemto, mācību programma tiesnešu un tiesu darbinieku mācības 2013. un 2014. gadam bija paredzētas šādām mērķauditorijas kategorijām: jaunajiem tiesnešiem, izmeklēšanas tiesnešiem, rajona (pilsētas) tiesas tiesnešiem (ar stāžu virs viena gada (tiesnešiem, kuri skata krimināllietas; tiesnešiem, kuri skata civillietas; tiesnešiem, kuri skata krimināllietas un civillietas)), apgabaltiesu Krimināllietu kolēģijas tiesnešiem, apgabaltiesu Civillietu kolēģijas tiesnešiem, administratīvo tiesu tiesnešiem, zemesgrāmatu nodaļu tiesnešiem, tiesu priekšsēdētājiem, zemesgrāmatu nodaļu priekšsēdētājiem, jaunajiem tiesnešu palīgiem, tiesnešu palīgiem, tiesas sēžu sekretāriem, kancelejas vadītājiem, tiesas tulkiem, zemesgrāmatu nodaļu tiesnešu palīgiem un konsultantiem, tiesu un zemesgrāmatu arhivāriem. Katrai no minētajām mērķauditorijas kategorijām mācību programmā nosaka konkrētu mācību saturu.  Tālāk tabulā uzskaitīts tiesnešu, tiesnešu amatu kandidātu un tiesu darbinieku apmācību apmeklējumu skaits laikā no 2012.gada līdz 2014.gadam.   |  |  |  |  | | --- | --- | --- | --- | | **Darbinieki** | **2012. gads**  **(skaits)** | **2013. gads**  **(skaits)** | **2014. gads**  **(skaits)** | | Tiesneši | 2330 | 2397 | 2307 | | Tiesnešu amatu kandidāti | 33 | 12 | 48 | | Tiesu darbinieki | 1564 | 2014 | 2104 |   Ņemot vērā līgumā noteikto, LTMC uzdevumos ietilpst aktuālās informācijas par mācību programmu vai izmaiņām ievietošana mācību informāciju sistēmā, veikt dalībnieku koordinēšanu un mācību apmeklējumu uzskaiti, nokomplektēt dalībnieku grupas, iesniegt TA detalizētas un regulāras atskaites par apmācību norisi, kā arī sniegt atskaiti par finanšu resursu izlietojumu un telpu materiāli tehnisko un administratīvo resursu nodrošināšanu.  Minēto apmācību pieredzi izmantos arī šī ESF projekta īstenošanā, lai nodrošinātu tēmu savstarpēju nepārklāšanos un savstarpēju sinerģiju. Papildus tam līdzšinējā pieredze dod pieredzi šāda veida projektu vadīšanā, koordinēšanā un uzraudzībā.  TM Eiropas Komisijas (turpmāk – EK) īpašo programmu „Civiltiesības” un „Krimināltiesības” ietvaros ir realizējusi vairākus projektus, kas saistīti ar tiesu varas sistēmas uzlabošanu un tiesībaizsardzības iestāžu darbiniekuprofesionālās kvalifikācijas celšanu.  EK īpašās programmas „Civiltiesības”[[3]](#footnote-3) ietvaros realizēts starptautiskais apmācību kurss „Pārrobežu civiltiesvedības – Eiropas maksājuma orderis un maza apmēra procedūras” un apmācības kurss par jaunākajām attīstības tendencēm Eiropas Kopienu dokumentos, kas saistīti ar konkurences tiesībām. Papildus izveidoti apmācību semināri, kā, piemēram, „Praktizējošo juristu apmācības mediācijas metodēs”, „Pārrobežu tiesvedība civillietās: Eiropas maksājuma rīkojums, Eiropas procedūra maza apmēra prasībām un Eiropas izpildes rīkojums” (Latvijā, Lietuvā un Igaunijā) un „Jurisdikcija, piemērojamais likums, nolēmumu atzīšana un izpilde un sadarbība uzturēšanas saistību lietās”.  Programmas „Civiltiesības” ietvaros tika strādāts un attīstīts darbs pie šādiem uzdevumiem[[4]](#footnote-4):   * Veicināta tiesu iestāžu sadarbība par patiesu Eiropas tiesiskuma telpu civillietās, balstoties uz savstarpēju atzīšanu un savstarpēju uzticēšanos; * Veicināta šķēršļu likvidēšana pienācīgai pārrobežu civillietu izskatīšanai dalībvalstīs; * Uzlabota personu un uzņēmumu ikdienas dzīve, dodot tiem iespēju aizstāvēt savas tiesības visā Eiropas Savienībā, veicinot tiesu pieejamību; * Uzlabota saskarsme, informācijas apmaiņa un savstarpējās attiecības starp tiesībaizsardzības, tiesu un administratīvajām iestādēm un praktizējošiem juristiem, tostarp atbalstot apmācības ar mērķi uzlabot sapratni starp šādām iestādēm un praktizējošiem juristiem.   EK īpašās programmas „Krimināltiesības”[[5]](#footnote-5) ietvaros īstenots apmācību kurss „Mantas konfiskācijas tiesiskais regulējums Latvijā un Eiropas Savienībā; tās izpildes mehānisma efektivitātes nodrošināšana” un rīkota konference „Mehānismi cietušo kompensācijai kriminālprocesā Eiropas Savienībā.”  Šīs EK īpašās programmas „Krimināltiesības”[[6]](#footnote-6) ietvaros strādāts un attīstīts darbs pie šādiem uzdevumiem:   * Veicināta tiesu iestāžu sadarbība ar mērķi radīt patiesu Eiropas tiesiskuma telpu krimināllietās, balstoties uz savstarpēju atzīšanu un savstarpēju uzticēšanos; * Veicināta juridisko šķēršļu mazināšana tiesu sadarbībā, kā arī nodrošināta dalībvalstīs piemērojamo normu saderība; * Stiprināta  izmeklēšanas darbības koordinācija un palielināta dalībvalstu pašreizējo tiesu sistēmu saderība ar Eiropas Savienības sistēmu, nodrošinot pienācīgu kontroli dalībvalstu tiesību aizsardzības iestāžu veiktajām izmeklēšanas darbībām; * Uzlabota savstarpējā saskarsme un uzticēšanās, informācijas un paraugprakses apmaiņa  tiesībaizsardzības, tiesu, administratīvo iestāžu  un juridiskās jomas profesionāļu starpā, kā arī tiesu sistēmai piederīgo personu apmācība.   Abu īpašo programmu īstenošanas rezultātā apmācības nodrošinātas ap 2400 tiesām, tiesībsargājošo institūciju un tiesu sistēmai piederīgajām personām.  Papildus ir izveidota jauna un kvalitatīva tiesnešu novērtēšanas sistēma. Izstrādāto novērtēšanas sistēmu potenciāli izmantos arī šī ESF projekta novērtējumu apkopošanai un rezultātā arī projekta ieguvumu apkopošanai un analīzei.  Vienlaikus turpinās darbs pie mediācijas tiesiskā regulējuma ieviešanas un šķīrējtiesu procesa efektivizācijas. LR Saeima 2014. gada 11. septembrī pieņēma Šķīrējtiesu likumu, kas spēkā stājās 2015. gada 1. janvārī, savukārt 2014. gada 22. maijā pieņēma Mediācijas likums, kas spēkā stājās 2014. gada 18. jūnija. Lai nodrošinātu minēto likumu efektīvu piemērošanu, ir nepieciešamas apmācības gan mediatoriem, gan arī šķīrējtiesnešiem. Tāpat ir veikta virkne citu pasākumu, t.sk., 2013. gada 31. decembrī noslēgusies Latvijas – Šveices sadarbības programmas individuālā projekta „Tiesu modernizācija Latvijā” īstenošana. Minētā projekta ietvaros 47 Latvijas tiesas un 12 ieslodzījuma vietas (kopumā 323 zāles) aprīkotas ar video konferenču un skaņas ieraksta iekārtām. Turklāt TA 2014. gada aprīlī noslēdza Ziemeļvalstu un Baltijas valstu mobilitātes programmas „Valsts administrācija” projekta „Pieredzes apmaiņa starp Latviju un Ziemeļvalstīm par efektīvu cilvēkresursu vadību, starptautisko sadarbību un moderno tehnoloģiju izmantošanu tiesu darbā” īstenošanu. Šī projekta rezultātā nodrošināta pieredzes apmaiņa starp tiesu sistēmas institūcijām no Latvijas, Somijas un Norvēģijas, organizējot divas vizītes uz Somiju un Norvēģiju, kuru ietvaros organizētas diskusijas, prezentācijas un tiesu apmeklēšana ar nolūku gūt praktisku pieredzi tiesas procesu organizēšanā un vadīšanā.  Virkni kapacitātes stiprināšanas pasākumu laika periodā no 2012. gada līdz šim brīdim ir realizējusi arī Valsts policija un Valsts robežsardze. Valsts policija un Valsts robežsardze no 2012. līdz 2016. gadam kā vadošie vai sadarbības partneri ir kopumā iesaistīti 19 ES fondu un īpašo programmu, attīstības sadarbības programmu un divpusējo finanšu instrumentu apstiprināto projektu īstenošanā, kuru ietvaros īstenotas Valsts policijas un Valsts robežsardzes darbinieku apmācības, kā arī realizēti pieredzes un informācijas apmaiņas pasākumi.  Piemēram, no 2013. līdz 2015. gadam Valsts policija ir īstenojusi projektu „Standarta ISO/IEC 1720 ieviešana notikumu vietas apskates procesā, lai attīstītu vienotu pieeju lietisko pierādījumu izņemšanā pārrobežu sadarbībā”, kas finansēts no Eiropas Komisijas pamatprogrammas „Drošība un brīvības garantēšana” (2007.-2013.) īpašās programmas „Noziedzības profilakse un apkarošana” (ISEC) līdzekļiem. Projekta ietvaros apmācīti 120 kriminālistikas eksperti un 250 citas tiesībsargājošo iestāžu amatpersonas, realizēti mācību braucieni, sagatavotas rokasgrāmatas un īstenoti citi kapacitātes celšanas pasākumi.  Kā viens no Valsts robežsardzes īstenotajiem kapacitātes celšanas projektiem ir minams projekts „Valsts robežsardzes kapacitātes stiprināšana, veicot darbības ar patvēruma meklētājiem”, kas finansēts no SOLID līdzekļiem. Projekta ietvaros realizēta virkne ar apmācībām un pieredzes apmaiņu saistītu aktivitāšu, ar mērķi uzlabot Valsts robežsardzes struktūrvienību kapacitāti, veicot darbības ar patvēruma meklētājiem.  Uz šo brīdi viens no galvenajiem Latvijas tiesu varas un tiesībaizsardzības iestāžu izaicinājumiem ir nodrošināt tiesisku, efektīvu, kvalitatīvu un sabiedrības vajadzībām atbilstošu funkciju izpildi. Šo aspektu pilnveidošana pozitīvi ietekmētu Latvijas uzņēmējdarbības vides attīstību un sekmētu sabiedrības uzticēšanos tiesu sistēmai. Tajā pašā laikā valsts izveidotajai tiesu institūciju sistēmai ir jābūt neatkarīgai, objektīvai un kompetentai. Šīs prasības attiecas kā uz tiesu sistēmu kopumā, tā arī uz katru tiesām, tiesībsargājošo institūciju un tiesu sistēmai piederīgo personu.  Pašlaik[[7]](#footnote-7) pirmās instances tiesās kopējā neizskatīto civillietu prasību kopsumma („iesaldēto līdzekļu” apjoms) ir 304,3 milj. *euro*, bet tikai lietās par parāda un zaudējumu piedziņu vien – 287,55 milj. *euro.* Ņemot vērā sniegto informāciju, ieilgušos tiesvedības procesos no tautsaimniecības ir „izņemti” ievērojami finanšu līdzekļi, kuri citkārt, ja būtu brīvi pieejami, varētu veicināt ekonomisko izaugsmi. Nodrošinot ātrāku lietu izskatīšanu un lietu atlikuma (neizskatīto lietu) skaita samazināšanu, būtu samazināts arī „iesaldēto” līdzekļu apjoms, kuri atgrieztos tautsaimniecībā. Ņemot vērā, ka līdz pat 50-60% pirmās instances tiesās saņemto parāda un zaudējumu piedziņas prasību ir par summu, kas nepārsniedz 2 100 *euro*, ātrāka lietu izskatīšana pozitīvi ietekmētu gan uzņēmējus, kuru galvenie parādnieki ir fiziskās personas, gan mazos un vidējos uzņēmējus, kuru apgrozījums, darījumi un līdz ar to arī prasības summas nav ievērojamas un nereti nepārsniedz 2 100 *euro*.  Viens no iemesliem, kas šobrīd būtiski kavē veiksmīgu uzņēmējdarbības attīstību, ir ieilgušie domstarpību procesi. Šobrīd Latvijā visvairāk izmantotais domstarpību risināšanas veids ir tiesvedības process, kas ir laikietilpīgs, birokrātisks un neērts. Kā viens no iespējamajiem risinājumiem ir alternatīvā domstarpību risināšanas (turpmāk – ADR) sistēma – mediācija. Ieviešot mediācijas modeli, paredzēts, ka, izskatot lietu, tiesnesim būs pienākums ieteikt lietas dalībniekiem izvēlēties mediāciju strīda risināšanai. Šādā gadījumā tiesnesim būtu nepieciešamas atbilstošas zināšanas, lai izvērtētu konkrētā strīda iespējamību izskatīt mediācijas ceļā, t.i., atpazīt mediācijas gadījumu. Līdz ar to ir nepieciešams apmācīt tiesnešus par mediācijas būtību, par to, kā atpazīt mediācijas gadījumus un kā izmantot mediācijas metodes tiesvedībā, piemēram, samierinot puses. Tāpat būtiski ir veicināt maksātnespējas procesa saīsināšanu, tādejādi samazinot laiku un finanšu līdzekļus, kurus uzņēmēji patērē procesa īstenošanas laikā.  Saskaņā ar LR Satversmi tiesnešus Latvijā ieceļ amatā uz mūžu un tiesnesis ir neatceļams, izņemot likumā noteiktos gadījumus. Tādējādi tiesnešu skaits Latvijā dinamiski nemainās atkarībā no lietu skaita pieauguma vai samazināšanās tendencēm.  Šis ir viens no iemesliem, kādēļ no 2009. gada ekonomiskās krīzes ietekmē, kas attiecīgajā laika periodā radīja kopējā izskatāmo lietu skaita strauju pieaugumu, veidojās liels neizskatīto lietu skaits (lietu atlikums). Salīdzinot 2012. gada, 2013. gada un 2014. gada datus, redzams, ka neizskatīto lietu skaits samazinās. Attiecīgi 2012. gadā neizskatīto civilllietu skaits bija 37 121, 2013. gadā – 32 355 un 2014. gadā – 32 156. Neizskatīto lietu skaita samazināšanās norāda uz vairākiem tiesu sistēmas uzlabojumiem, kas realizēti pēdējo gadu laikā, t.sk., tiesu modernizācija. Tomēr kā viens no svarīgākajiem faktoriem jāuzsver tiesnešu zināšanās un profesionalitāte, kas nodrošina tiesu efektivitātes paaugstināšanu.  Neizskatīto lietu skaits ir tieši saistīts ar lietu izskatīšanas termiņiem. Saskaņā ar publiski pieejamajiem datiem[[8]](#footnote-8), administratīvo lietu izskatīšanas ilgumu pirmās instances tiesās 66% gadījumu pārsniedz 6 mēnešus. Lietu izskatīšanas ilgums ir ņemts vērā arī Nacionālajā attīstības plānā, kur, ar mērķi veicināt uzņēmējdarbības vidi, optimāli samazinot administratīvo slogu, ir noteikts mērķa sasniegšanas rādītājs – prasības kārtībā izskatāmo civillietu izskatīšanas ilgums līdz 12 mēnešu laikā visās 1. instances tiesās (% no visām lietām)[[9]](#footnote-9).  Lai turpinātu stiprināt administratīvo kapacitāti tiesu varas un tiesībaizsardzības iestādēs un uzlabotu tiesnešu spēju ātrāk izskatīt ieilgušās lietas, ir nepieciešams veikt tiesu administratīvās sistēmas analīzi un sniegt sīkāku izvērtējumu par esošo situāciju Latvijā. Šāda analīze ir nepieciešama par uzkrājumā esošo lietu (civillietu, krimināllietu un administratīvo lietu) izskatīšanas iespējām, analizējot uzkrājuma rašanās iemeslus, kā arī analizējot arī tiesībsargājošo iestāžu darbinieku zināšanas un profesionalitāti. Analīzes rezultātā tiktu sniegti praktiski ieteikumi, priekšlikumi un nepieciešamās darbības kapacitātes uzlabošanai, efektivitātes paaugstināšanai un identificētas nepieciešamās apmācības tiesām, tiesībsargājošo institūciju un tiesu sistēmai piederīgajām personām.  2014. gada un 2015. gada laikā valsts budžeta pieejamais finansējums profesionālās kvalifikācijas pilnveidei tiesu sistēmā iesaistītajām personām ir bijis zems (skatīt tabulu tālāk). Zemā finansējuma dēļ tiesām, tiesībsargājošo institūciju un tiesu sistēmai piederīgajām personām nav iespējas apgūt padziļinātas zināšanu savas profesionālās kompetences stiprināšanai.   |  |  |  | | --- | --- | --- | | **Apmācību veids** | **2014. gads** (valsts budžeta finansējums) | **2015. gads** (valsts budžeta finansējums) | | Tiesnešu apmācības | 178 289 *euro* | 173 135 *euro* | | Valsts policijas darbinieku apmācības | 106 156 *euro* | 102 523 *euro* | | Prokuroru apmācības | 27 749,56 *euro* | 30 000 *euro* (plānots) |   **Pētījumi saistībā ar 3.4.1. SAM tēmu**  EK 2014. gada 17. martā izstrādātajā Tieslietu tablo (no angļu val*. Justice Scoreboard*) ir secinājusi, ka apmācību nodrošināšana tiesnešiem un praktizējošiem juristiem ir svarīga, lai nodrošinātu pilnvērtīgu un efektīvu Eiropas tiesiskuma telpu. Saskaņā ar Tieslietu tablo datiem Latvijā tiesnešiem nodrošina tikai sākotnējo un vispārējo apmācību tiesneša amata pienākumu izpildei. Salīdzinājumā ar citām ES dalībvalstīm Latvijā nav paredzētas ne tiesu administrēšanas, ne specializētas apmācības tiesas spriešanas jomā.  Pēc 2015. gada Tieslietu tablo datiem Latvija 2013. gadā ir samazinājusi vidējo dienu laiku pirmās instances tiesās, kas nepieciešamas, lai risinātu komerclietas un ar strīdu šķiršanu saistītās lietas. Latvijas kopējais novērtējums ir pozitīvs, ņemot vērā, ka pakāpeniski pilnveido Latvijas juridisko sistēmu. Tomēr pētījumā norādīts, ka Latvijas rezultāts ADR sistēmu (mediācijas) izmantošanā ir viens no zemākajiem.  Tieslietu tablo[[10]](#footnote-10) tika ieviests Eiropas Semestra procesa ietvaros 2013. gadā pēc tieslietu komisāres Vivjenas Redingas iniciatīvas ar mērķi uzlabot ES efektivitāti, nodrošinot objektīvus, uzticamus un salīdzināmus datus par tieslietu sistēmu kvalitāti, neatkarību un efektivitāti visās ES dalībvalstīs. EK to prezentē kā instrumentu, kas sekmē tieslietu efektivitāti un izaugsmi.  Papildus tam, 2015. gadā EK izdotie „Padomes ieteikumi par Latvijas 2015. gada valsts reformu programmu un ar ko sniedz Padomes atzinumu par Latvijas 2015. gada stabilitātes programmu” iesaka Latvijai laika posmā no 2015. gada līdz 2016. gadam uzlabot tiesu iestāžu sistēmas efektivitāti, palielinot visu pušu (tostarp maksātnespējas administratoru) pārskatatbildību, nodrošinot piemērotus līdzekļus, lai apkarotu izvairīšanos no nodokļu maksāšanas, un stiprinot Tieslietu padomes nozīmi[[11]](#footnote-11). Kā viens no ieteikuma īstenošanas veidiem ir tiesām, tiesībsargājošo institūciju un tiesu sistēmai piederīgo personu apmācības par norādītajām tēmām.  2014. gadā Pasaules Banka[[12]](#footnote-12) veica ikgadēju pētījumu „*Doing Business*”, kas ir starptautisks, salīdzinošs uzņēmējdarbības vides reitings, kas mēra uzņēmējdarbību regulējošās administratīvās procedūras un to īstenošanu 189 pasaules valstīs. Pētījumā secināts, ka Latvija mērķtiecīgu un nepārtrauktu reformu rezultātā ir sasniegusi pozitīvus rezultātus, t.i., Latvija kopumā ierindota 24. vietā.  Analīzes rezultātā identificēts, ka līgumsaistību izpilde[[13]](#footnote-13) Latvijā joprojām aizņem 469 dienas (vidējais lietu izskatīšanas ilgums Eiropas un Centrālās Āzijas valstīs mērāms 448 dienās)[[14]](#footnote-14). Papildus tam pēdējo divu gadu laikā komercstrīdu izskatīšanas ilgums ir pieaudzis par 100 dienām.[[15]](#footnote-15)  Ekonomikas ministrija[[16]](#footnote-16) pēc pētījuma publicēšanas norāda, ka nepieciešams turpināt reformu īstenošanu tiesu varas un tieslietu sistēmas efektivitātes uzlabošanai, kā rezultātā būs sekmēta turpmākā Latvijas uzņēmējdarbības vides un ekonomikas konkurētspēja.  Kā jau norādīts iepriekš, viens no risinājumiem šo rādītāju samazināšanā ir tiesām, tiesībsargājošo institūciju un tiesu sistēmai piederīgo personu profesionālās kapacitātes stiprināšana, īstenojot dažāda veida apmācības.  **Secinājumi un to sasaiste ar pētījumiem**  Tiesiska valsts[[17]](#footnote-17), kurā pastāv kompetenta tiesu vara, spēj piesaistīt ilgtspējīgas investīcijas, kas cita starpā veicina arī tautsaimniecības izaugsmi. Ņemot vērā pašreizējo sabiedrisko un saimniecisko attiecību intensitāti, pieaug arī nepieciešamība pēc zināšanu paplašināšanas. Pamatojoties uz iepriekš minēto, 2014. -  2020. gada plānošanas periodā 3.4.1. SAM ietvaros stiprinās tiesām, tiesībsargājošo institūciju un tiesu sistēmai piederīgo personu profesionālo kvalifikāciju, tādejādi veicinot stipru, kompetentu un neatkarīgu tiesu varu un tiesībaizsardzības iestādes, kas ir tiesiskas valsts stūrakmens.Viens no veidiem kā mazināt administratīvo slogu un paātrināt lietas izskatīšanas termiņus valstī ir profesionāli, kompetenti un apmācīti kontrolējošo institūciju nodarbinātie, kuri piedalījušies apmācībās un pieredzes apmaiņas aktivitātēs citās ES dalībvalstīs. 3.4.1. SAM ietvaros īstenoto apmācību rezultātā cels tiesām, tiesībsargājošo institūciju un tiesu sistēmai piederīgo personu profesionālo kvalifikāciju, kas nodrošinās ātru un profesionālu rīcību, pielietojot atbilstošās metodes vai attiecīgos normatīvos aktus un vadlīnijas. Līdz ar to mazināsies administratīvais slogs un paātrināsies lietu izskatīšanas termiņi valstī, kas savukārt veicinās arī uzņēmējdarbības vides sakārtošanu.  **3.4.1. SAM atlases veids**  Ņemot vērā, ka tiesu varas un tiesībaizsardzības iestādēs līdzīga satura un apjoma apmācību projekti līdz šim nav realizēti, ir izvērtēti citi iepriekšējā plānošanas periodā īstenotie projekti. 2007. - 2013. gada plānošanas perioda darbības programmas „Cilvēkresursi un nodarbinātība” īstenošanas laikā Valsts kanceleja (turpmāk – VK) un Finanšu ministrija īstenoja ierobežotas projektu iesnieguma atlases projektus 1.5.1.1.1. apakšaktivitātes „Atbalsts strukturālo reformu īstenošanai un analītisko spēju stiprināšanai valsts pārvaldē” (turpmāk – 1.5.1.1.1. apakšaktivitāte) ietvaros.  Viens no lielākajiem ieguvumiem ierobežotas projektu iesnieguma atlasē ir apmācību centralizācija, tādejādi samazinot administratīvo slogu, kas rodas, piemēram, atskaišu sagatavošanas procesā un iepirkumu procedūras veikšanā. Saskaņā ar VK un Sabiedrības integrācijas fonda pasūtīto ietekmes izvērtējumu „Darbības programmas „Cilvēkresursi un nodarbinātība” un tās papildinājuma ietvaros īstenoto pasākumu 1.5.1. „Labāka regulējuma politika” un 1.5.2. „Cilvēkresursu kapacitātes stiprināšana” ieviešanas ietekmes izvērtējums 2007.-2013. gada plānošanas periodā” apkopoto var secināt, ka mācības bija lietderīgas un organizētas atbilstoši plānotajam apjomam. To apliecina apmācību dalībnieku sniegtais atzinums izvērtējuma ietvaros (augsti un ļoti augsti mācību lietderību vērtēja 60% aptaujāto), kā arī iestāžu un struktūrvienību vadītāju vērtējums interviju laikā par darbinieku pieaugušo kvalifikāciju un motivāciju. Pozitīvo sniegumu ietekmēja pasniedzēju kvalitāte, kuru vairāk nekā 90% dalībnieku vērtēja pozitīvi un ļoti pozitīvi.  VK administrētās 1.5.2.2.3. apakšaktivitātes “Atbalsts pašvaldībām kapacitātes stiprināšanā Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” ietvaros, projekti īstenoti kā atklātu projektu iesniegumu atlase. Tomēr projektu realizācija prasīja salīdzinoši lielu finansējuma saņēmēju cilvēkresursu ieguldījumu, it īpaši saistībā ar apmācību aktivitāšu organizēšanu un projekta administrēšanu (atskaišu sagatavošanu). Šis cilvēkresursu ieguldījums vairumā gadījumu bija nesamērojami apjomīgs pret projekta kopējo vērtību. Kapacitātes celšanas projekti jāīsteno partnerībā, jo bieži vien vislabākais konkrētās problēmas risinājums ir atrasts partnerinstitūcijā vai sadarbojoties dažādu jomu speciālistiem. Saskaņā ar 3.4.1. SAM sniegto informāciju un mērķi īstenošanas laikā ir svarīgi nodrošināt starpdisciplināru un specifisku kvalifikācijas pilnveides programmu izstrādi un apmācību nodrošināšanu. Līdz ar to, ir svarīgi nodrošināt vienotu pieeju projekta īstenošanā un darbību centralizāciju, lai nodrošinātu veiksmīgu ilgtermiņa tiesu sistēmas mērķu sasaisti ar cilvēkresursu kapacitātes stiprināšanu, kā rezultātā uzlabojot komercdarbības vidi visā valstī.  Viena no lielākajām ierobežotas projektu iesnieguma atlases priekšrocībām ir apmācību kursu un procesa izsekojamība un mācību tēmu papildinātība dažādu apmācību līmeņu nodrošināšana, informācijas pieejamība par mērķa grupu, zems dubultās finansēšanas risks, zemas projektu atlases un administrēšanas izmaksas. Papildus tam vienota pieeja vērtēšanā un uzraudzīšanā, kas nodrošinās vienlīdzīgu pieeju, kā arī mazinās administratīvo slogu finansējuma saņēmējam, sadarbības partneriem, sadarbības iestādei un apmācību saņēmējiem.  Balstoties uz apkopoto iepriekšējo pieredzi par līdzīga veida projekta īstenošanu, 3.4.1. SAM ir plānots **ieviest ierobežotas projektu iesnieguma atlases veidā** vienā projektu atlases kārtā.  **3.4.1. SAM finansējuma saņēmējs un sadarbības partneri**  Ņemot vērā, ka 3.4.1. SAM īstenošanas ietvaros būs nepieciešama pieredze apjomīgu un plašu projektu īstenošanā, par **finansējuma saņēmēju** izvēlēta TA. TA darbojas uz Ministru kabineta 2014. gada 30. septembra noteikumu Nr. 589 „Tiesu administrācijas nolikums”[[18]](#footnote-18) pamata, kur noteikts, ka TA ir atbildīga par tiesnešu un tiesu iestāžu darbinieku ar personālvadību saistītu uzdevumu īstenošanu, nodrošina tiesnešu un tiesu darbinieku apmācību, kā arī izstrādā un īsteno tiesu sistēmas attīstības projektus. Saskaņā ar likumu „Par tiesu varu”[[19]](#footnote-19) TA atbildībā ietilpst arī tiesnešu un tiesu darbinieku personāllietu kārtošana un tiesnešu stažēšanās nodrošināšana. Savā pastāvēšanas laikā TA ir realizējusi vairākus lielus valsts nozīmes projektus.  No 2009. gada TA bija projekta „Tiesu modernizācija Latvijā” īstenotājs, kā rezultātā īstenotas sešas apjomīgas aktivitātes: tiesu un ieslodzījuma vietu aprīkošana ar videokonferenču un skaņas ieraksta aparatūru, tiesu izmaksu pārvaldības uzlabošana, tiesvedības procedūru efektivitātes uzlabošana, tiesu pieejamības uzlabošana ar jaunajām tehnoloģijām.  Kā jau iepriekš minēts, TA ir īstenojusi arī projektu „Pieredzes apmaiņa starp Latviju un Ziemeļvalstīm par efektīvu cilvēkresursu vadību, starptautisko sadarbību un moderno tehnoloģiju izmantošanu tiesu darbā” ar mērķi organizēt un gūt pieredzes apmaiņu starp iesaistītajām valstīm. Tāpat TA ir iepriekšēja pieredze projektu īstenošanā EK īpašo programmu „Krimināltiesības” un „Civiltiesības” ietvaros. EK īpašās programmas „Krimināltiesības” ietvaros ir īstenots projekts „Ceļā uz tiesvedības procesa optimizēšanu”. Projekta mērķis bija ievērojami uzlabot videokonferenču izmantošanu nacionālajā un pārrobežu tiesvedībā, kā arī izveidot laika un izmaksu ziņā efektīvu tiesvedību, nodrošinot ar videokonferences iespēju aprīkotās tiesas zāles ar iekārtām lietisko pierādījumu demonstrēšanai, kas ievērojami samazinās papīra formāta dokumentu izmantošanu tiesvedībā un uzlabos pierādījumu demonstrēšanas procesu. Minētās programmas ietvaros ir īstenots projekts „Elektronizētu tiesvedības procedūru attīstīšana”, uzlabojot tiesu pakalpojumu kvalitāti nacionālā un Eiropas līmenī tiesvedības dalībniekiem krimināllietās un civillietās. Tāpat EK īpašās programmas „Civiltiesības” ietvaros ir īstenots projekts „Izpildlietu reģistrs”, nodrošinot efektīvu tiesu nolēmumu un citu dokumentu izpildi nacionālā līmenī Latvijā un nodrošinot efektīvu savstarpējo sadarbību starp Latviju un citām ES dalībvalstīm par tiesu nolēmumu izpildi saistītiem jautājumiem.  3.4.1. SAM ietvaros ir plānots īstenot vienu ierobežotas projektu iesniegumu atlases projektu. Lai efektīvi īstenotu šo projektu un sasniegtu tā mērķus, projekta finansējuma saņēmēja funkciju pildīs TA. Atbildīgās iestādes funkcijas pildīs TM. Par finansējuma saņēmēja **sadarbības partneriem** ir plānots noteikt Iekšlietu ministriju, AT, VTEB un Prokuratūru.  Uzsākot projekta ieviešanu, starp TA un sadarbības partneriem slēgs sadarbības līgumus, kuros detalizēti noteiks TA un sadarbības partneru lomu, funkcijas, atbildību un pienākumus. Par vispārēju projekta vadību un finanšu vadību būs atbildīga TA. Sadarbības partnerus projekta ieviešanas laikā iesaistīs apmācību satura veidošanā un saskaņošanā, apmācību norises plānošanā un saskaņošanā, deleģēs apmācāmās personas dalībai konkrētās apmācībās u.c.  Lai nodrošinātu veiksmīgu projekta realizāciju, ir paredzēta divu līmeņu projekta pārvaldības struktūra, t.i., Projekta uzraudzības komiteja un Projekta vadības grupa, kā arī ir iespēja izveidot projekta darba grupas (pēc nepieciešamības, ņemot vērā projekta aktivitāšu struktūru). Projekta uzraudzības komiteju vada finansējuma saņēmēja vadītājs vai viņa vietnieks un tajā piedalās pa diviem pārstāvjiem no finansējuma saņēmēja un atbildīgās iestādes un pa vienam pārstāvim no sadarbības partneru institūcijām. Vadošā iestāde, sadarbības iestāde, TM un VK var deleģēt pārstāvjus projekta uzraudzības komitejā novērotāju statusā. Projekta uzraudzības komiteja būs atbildīga par regulāru projekta ieviešanas gaitas un risku vadības uzraudzību, kā arī izskatīs atbildīgās iestādes, sadarbības iestāžu un finansējuma saņēmēja sniegto informāciju par projekta īstenošanu un nodrošinās regulāru projekta gaitas uzraudzības nepieciešamo korektīvo darbību veikšanu vai iniciēšanu. Savukārt Projekta vadības grupa būs atbildīga par projekta stratēģisko vadību un uzraudzību, projekta plāna, budžeta un ar projekta norisi saistītu būtisku izmaiņu izskatīšanu un apstiprināšanu, projekta sekmīgai izpildei nepieciešamo resursu mobilizāciju un tai nepieciešamo lēmumu iniciēšanu, projekta gaitas uzraudzību, zemākajos līmeņos neatrisinātu problēmziņojumu un izmaiņu pieprasījumu izskatīšanu, kā arī citu ar projekta sekmīgu norisi saistītu stratēģisko jautājumu risināšanu. Projekta vadības grupā darbosies atbildīgie pārstāvji no TA.  Tāpat ir paredzēts izveidot Projekta konsultatīvo padomi, tajā iekļaujot pārstāvjus no TM, Tieslietu padomes (koleģiālās institūcijas, kas piedalās tiesu sistēmas politikas un stratēģijas izstrādē, kā arī tiesu sistēmas darba organizācijas pilnveidošanā), visām projekta mērķauditorijas iestādēm un citām iestādēm. Projekta konsultatīvā padome, ņemot vērā visu tajā pārstāvēto iestāžu vajadzības, sniegs konsultatīvu atbalstu apmācību tēmu izvēlē konkrētai mērķauditorijai, apmācību plāna atjaunošanā, projekta laikā īstenojamo apmācību programmu definēšanā un citos jautājumos, lai nodrošinātu kvalitatīvu un savlaicīgu lietu izmeklēšanu un sekmētu komercdarbības vides uzlabošanu Latvijā.  Jāņem vērā, ka Projekta konsultatīvās padomes dalībnieku loks ir plašāks nekā Projekta uzraudzības komitejas dalībnieku loks, bet sadarbības partneru pārstāvjus iesaistīs kā Projekta uzraudzības komitejas, tā arī Projekta konsultatīvās padomes sastāvā.  Darbs Projekta konsultatīvajā padomē un Projekta uzraudzības komitejā nerada papildu finanšu slogu – par dalību tajās nav plānota atlīdzība. Turklāt projekta vairāklīmeņu pārvaldība nodrošinās plānā definēto uzdevumu sasniegšanu tam paredzēto termiņu ietvaros, jo katram līmenim ir definēti savi uzdevumi, kas nepārklājas.  **Īstenošanas laiks:** no 2016. līdz 2022. gadam.  **Finansējums:** 11 759 617 *euro*.  **Rezultātu, iznākumu un finanšu rādītāji**  **Rezultātu rādītājs** – Tiesām, tiesībsargājošo institūciju un tiesu sistēmai piederīgo personu skaits, kuras paaugstinājušas profesionālo kompetenci komercdarbības vides uzlabošanas sekmēšanai. Līdz 2023. gada 31. decembrim plānots sasniegt rezultātu rādītāju 2 407, kas ir apmācīto personu skaits, kuras 3.4.1. SAM ietvaros īstenoto apmācību rezultātā ir paaugstinājušas profesionālo kompetenci komercdarbības vides uzlabošanas sekmēšanai. Mērķa vērtība noteikta, veicot indikatīvu aprēķinu par tiesām, tiesībsargājošo institūciju un tiesu sistēmai piederīgo personu skaitu, kuras potenciāli varētu piedalīties profesionālās kompetences paaugstināšanas apmācībās, par to saņemot attiecīgu sertifikātu vai apliecinājumu. Aprēķins veikts, pieņemot, ka aptuveni 20% no kopējā apmācības apmeklējušo personu skaita būs piedalījušies profesionālās kompetences paaugstināšanas specifiskajās apmācībās un sekmīgi nokārtojuši gala pārbaudījumu mācību noslēgumā (ja tāds paredzēts), par to saņemot attiecīgu sertifikātu vai apliecinājumu. Rādītājs iekļauj nevis unikālo profesionālo kompetenci paaugstinājušo personu skaitu, bet gan apmeklējumu skaitu, paredzot, ka viena persona var paaugstināt savu kompetenci vairākās profesionālajās jomās. Rādītāja vērtība ir precizēta pēc DP apstiprināšanas, ņemot vērā ar Ministru kabineta 2015. gada 27. augusta rīkojumu Nr. 463 apstiprinātos grozījumus Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānā 2015. -2020. gadam.  **Iznākumu rādītājs** – Tiesām, tiesībsargājošo institūciju un tiesu sistēmai piederīgo personu skaits, kuras piedalījušies apmācībās komercdarbības vides uzlabošanas sekmēšanai. Līdz 2023. gada 31. decembrim plānots sasniegt iznākuma rādītāju 12 035, kas ir apmācīto personu skaits, kuras 3.4.1. SAM ietvaros īstenoto apmācību rezultātā ir piedalījušās apmācībās komercdarbības vides uzlabošanas sekmēšanai. Aprēķinot rezultatīvo rādītāju, ņemti vērā šādi faktori:  1) Kaut arī normatīvajos aktos nav noteikta mērķauditorijas specializācija kādā konkrētā jomā, ne visi tiesneši izskata un ne visi prokurori, izmeklētāji, zvērināti advokāti nodarbojas ar civiltiesiskiem jautājumiem.  2) Nevienai no tiesām, tiesībsargājošo institūciju un tiesu sistēmai piederīgajai personai apmācību apmeklēšanu nevar uzlikt par pienākumu. Lai gan zvērinātiem notāriem, zvērinātiem advokātiem un zvērinātiem tiesu izpildītājiem ir jāsavāc konkrēts kredītpunktu skaits par apmeklētajām mācībām, tiesnešiem un prokuroriem šāds pienākums nav noteikts, līdz ar to apmācību apmeklēšana nevar būt obligāts nosacījums.  3) Rādītājs iekļauj nevis unikālo apmācīto personu skaitu, bet gan apmeklējumu skaitu apmācībās, paredzot, ka viena persona piedalīsies vairākās apmācībās projekta ietvaros.  Rādītāja vērtība ir precizēta pēc DP apstiprināšanas, ņemot vērā ar Ministru kabineta 2015. gada 27. augusta rīkojumu Nr. 463 apstiprinātos grozījumus Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānā 2015.–2020. gadam.  **Finanšu rādītājs** – apgūts specifiskajām atbalstam paredzēts kopējais attiecināmais finansējums jeb 11 759 617 *euro*.  Saskaņā ar DP noteikto, starpposma finanšu rādītāja vērtība 2018. gadam noteikta 3 881 007 *euro* apmērā. Ņemot vērā projekta realizācijas uzsākšanas aizkavēšanos salīdzinājumā ar sākotnēji plānoto, kā arī apmācību projektu realizācijas specifiku un iepriekšējo citu iestāžu pieredzi līdzīga satura un apjoma apmācību projektu īstenošanā, pastāv risks, ka 2018. gadam noteiktā starpposma finanšu rādītāja vērtība ir noteikta pārāk augsta. Tā kā projekta kopējais realizācijas laiks ir 7 gadi (no 2016. gada līdz 2022. gadam), kā arī ņemot vērā projekta uzsākšanas aktivitāšu realizācijai nepieciešamo laiku, 2018. gada sasniedzamā starpposma finanšu rādītāja vērtība būtu nosakāma proporcionāli finansējuma apguves tempam visā projekta realizācijas laikā. Tādēļ pastāv iespēja, ka 2016. gadā, uzsākot projekta realizāciju, ir iespējama starpposma finanšu rādītāja vērtības grozījumu ierosināšana, attiecīgi veicot grozījumus arī DP.  Ņemot vērā, ka projekta īstenošana ilgst gandrīz 7 gadus, plānojot projekta aktivitātes un nepieciešamo finansējumu projekta aktivitāšu īstenošanai šobrīd nevar paredzēt visus apstākļus, kas projekta īstenošanas laikā var rasties un būtiski ietekmēt projekta īstenošanas līguma izpildi, piemēram, trešo personu radītu apstākļu dēļ (izmaiņas normatīvajos aktos, pakalpojumu sadārdzināšanās u.c.). Ņemot vērā iepriekš minēto, projekta īstenošanas laikā būtu jāparedz neparedzētie izdevumi, lai varētu nodrošināt par projekta īstenošanu noslēgtā līguma izpildi.  **Ar tiesu varas un tiesībaizsardzības iestādēm saistītie projekti**  TA projekta īstenošanas laikā nodrošinās koordināciju starp iesaistītajām iestādēm, centralizējot mācību piedāvājumu, kā arī veicot citus projektam nepieciešamos īstenošanas darbus.  Izstrādājot apmācību plānu, kā arī apmācību programmu un to satura izstrādes laikā, iesaistot nepieciešamo institūciju pārstāvjus, būs nodrošināta skaidra aktivitāšu un to satura demarkācija no Iekšlietu ministrijas pārziņā esošo Eiropas Komisijas tieši administrēto programmu (t.sk. Programma “Tiesiskums’’ (2014-2020), Iekšējās drošības fonds 2014.-2020. gadam, Eiropas Savienības Stratēģijas Baltijas jūras reģionam projektu izveides atbalsta fonds) ietvaros īstenotajiem projektiem, kas ietver apmācības un kapacitātes celšanas aktivitātes.  Tāpat, konsultējoties ar finansējuma saņēmēju un atbildīgo iestāžu pārstāvjiem, būs nodrošināta demarkācija ar 3.4.2. SAM „Valsts pārvaldes profesionālā pilnveide labāka tiesiskā regulējuma izstrādē mazo un vidējo komersantu atbalsta, korupcijas novēršanas un ēnu ekonomikas mazināšanas jomās”, kā arī ar tehniskās palīdzības ietvaros organizētajām apmācībām ES fondu vadībā iesaistīto institūciju nodarbinātajiem, iespēju robežās nodrošinot arī aktivitāšu savstarpējo sinerģiju.  2015. gadā noslēdzies EK iepriekš minētās īpašās programmas „Civiltiesības” projekta „Eiropas Savienības Tiesa un tās judikatūra pārrobežu tiesiskās sadarbības jomā civillietās” noslēdzošais posms, kurš aizsākts 2014. gada 1. martā. Projekta mērķis ir novērst šķēršļus ES civiltiesību jomā, analizējot ES tiesību aktu piemērošanu civiltiesību jomā nacionālajā līmenī, kā arī veicināt ES Tiesas judikatūras atbilstīgu piemērošanu nacionālo tiesu spriedumos un tiesību aktu izstrādē. 2015. gada oktobrī TM sadarbībā ar LTMC īstenos divu gadu projektu bērnu tiesību aizsardzības jomā (angļu val. ”*Child Friendly Legal Proceedings in Civil, Criminal and Administrative Cases*”) ar mērķi uzlabot tiesu varas un tiesībaizsardzības iestāžu darbiniekuprofesionālo kvalifikāciju bērnu tiesvedību procesos. Ministru kabineta 2014. gada 9. decembra sēdē pieņemts (protokols Nr.69, 50.§) vides aizsardzības un reģionālās attīstības ministra iesniegtais informatīvais ziņojums „Par pasākumiem, kurus paredzēts īstenot Informācijas sabiedrības attīstības pamatnostādņu 2014.-2020. gadam turpmākās rīcības plānojuma uzdevumu 3.1. ”Publiskās pārvaldes IKT centralizētu platformu izveide” un 3.2. ”Publiskās pārvaldes pakalpojumu elektronizācija” (TA-2533), kur starpnozaru procesus nodrošinošo sistēmu modernizācijas kontekstā paredzēts realizēt pasākumu “E-lieta: izmeklēšanas un tiesvedības procesu pilnveide”..[[20]](#footnote-20)2015. gadā atjaunota Informācijas sabiedrības padomes darbība ar mērķi izvērtēt no Eiropas Reģionālā attīstības fonda līdzekļiem plānoto IKT projektu saturu un to finansējuma apjomu. Padomes 2015. gada 27. augusta sēdes darba kārtībā iekļauts jautājums par Izmeklēšanas un tiesvedības procesu pilnveides projektu. Šī projekta atbalsta gadījumā elektronisko risinājumu paplašināšana izmeklēšanas un tiesvedības procesos radītu tiešu pozitīvu ietekmi uz tiesvedības gaitas efektivizēšanu un lietu izskatīšanas termiņu izmaiņām.  Ir iespējama sinerģija ar jauniem konkursiem EK programmā „Tiesiskums 2014-2020” un EK programmā „Tiesības, vienlīdzība un pilsonība 2014-2020”. TM atbilstoši TM 2012. gada 21. augusta iekšējiem noteikumiem Nr. 1-2/13 „Starptautisko finanšu instrumentu projektu pārvaldības kārtība” nodrošinās projektu uzraudzību un demarkāciju.  **3.4.1. SAM izvērtējums**  Saskaņā ar SIA „Ernst & Young” pētījumu „Datu pieejamība ES Kohēzijas politikas 2014. - 2020. gada plānošanas perioda Darbības programmas ietekmes izvērtēšanai Latvijā” 3.4.1. SAM ir paredzēts ietekmes izvērtējums. Izvērtējot 3.4.1 SAM ietekmi uz mazo un vidējo komersantu konkurētspēju, ieteicams izmantot gadījuma analīzi.  Gadījuma analīzi īstenos, veicot aptaujas un intervijas ar tiesām, tiesībsargājošo institūciju un tiesu sistēmai piederīgajām personām, kuri apmācīti, kā arī ar TA pārstāvjiem. Pēc informācijas apkopošanas no apmācību dalībniekiem būs iespējams izvērtēt, kā un cik lielā mērā ir uzlabojusies tiesu sistēmu efektivitāte pēc tiesām, tiesībsargājošo institūciju un tiesu sistēmai piederīgo personu apmācības procesa īstenošanas. Ņemot vērā, ka uzlabojumu ieviešanai atsevišķos gadījumos ir nepieciešams ilgāks laika periods, ietekmes izvērtējumu veiks pakāpeniski. Pirmkārt, novērojot tiešo ietekmi uz veidu, kā tiesām, tiesībsargājošo institūciju un tiesu sistēmai piederīgās personas veic savu jau ierasto darbu (novērtējot, vai panākti uzlabojumi jau esošajos tiesu procesos), kā arī veicot novērtējumu vēlāk, lai izvērtētu, vai ir notikušas kādas būtiskas izmaiņas pašu procesu īstenošanā, piemēram, tiesu sistēmas procesa efektivitātes uzlabošanas pasākumi, kā arī identificējot jauno pasākumu / risinājumu ietekmi. Ietekmes novērtējumam potenciāli izmantos šādas datu grupas:   * Izskatīto lietu skaits. * Kopējā prasību summa (iesaldētie līdzekļi). * Apmācīto personu skaits. * Veiktās investīcijas tiesu sistēmas efektivitātes uzlabošanai. * Apmācību skaits un veids. * Apmācīto personu kompetences un kompetenču novērtējums. * Apmācīto personu vērtējums par realizētajām apmācībām un to saturu.   Projekta ietvaros plānots realizēt Tiesu sistēmas efektivitātes izvērtējumu, piesaistot starptautiskus ekspertus (piemēram, Pasaules Banka). Izvērtējums ietvers neatkarīgu vērtējumu par Latvijas tiesu sistēmas darbību, kā arī rekomendācijas tās iespējamai pilnveidei. Minēto izvērtējumu izmantos kā bāzi ilgtermiņa politikas plānošanas dokumentu izstrādei un normatīvo aktu iespējamiem grozījumiem. Izvērtējuma sagatavošanas termiņš paredzēts līdz 2017. gada 1. pusgada beigām.  **3.4.1. SAM ietekme uz horizontālo principu**  3.4.1. SAM ir netieša ietekme uz horizontālo principu „Vienlīdzīgas iespējas”.  Projekta īstenošanas laikā īstenos darbības, kas veicina dzimuma līdztiesību, personu ar invaliditāti tiesību ievērošanu un iekļaušanu vai citu diskriminācijas iemeslu dēļ. Līdz ar to, lai nodrošinātu „Vienlīdzīgas iespējas” principa īstenošanu un uzraudzības nodrošināšanu, projekta laikā tiks uzkrāta detalizēta informācija par horizontālo rādītāju sasniegšanu.  Tāpat MK noteikumu projekts paredz, ka īstenojot projektu, finansējuma saņēmējs nodrošina datu par horizontālā principa “Vienlīdzīgas iespējas” horizontālā rādītāja “Par personu ar invaliditāti tiesiskajiem un praktiskajiem aspektiem apmācītie tiesībaizsardzības iestāžu darbinieki un amatpersonas” sasniegšanu uzkrāšanu. Minēto datu uzkrāšanu nodrošinās, ievērojot Fizisko personu datu aizsardzības likumā noteiktās prasības. |
| 3. | Projekta izstrādē iesaistītās institūcijas | MK noteikumu projekts šo jomu neskar. |
| 4. | Cita informācija | Līdz ES līdzfinansēta projekta iesnieguma apstiprināšanai sadarbības iestādē un finansējuma nodrošināšanai normatīvos aktos noteiktā kārtībā atļaut TM 2016. gadā izmaksas, kas radušās noteikumos paredzētā darbības programmas “Izaugsme un nodarbinātība” 3.4.1. specifiskā atbalsta mērķa „Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai“ īstenošanai, finansēt no TM budžeta apakšprogrammas 03.01.00 “Tiesu administrēšana”. Pēc finansējuma nodrošināšanas apstiprināta projekta iesnieguma īstenošanai, TM nodrošināt veikto izdevumu pārgrāmatošanu uz specifiskā atbalsta mērķa pasākuma īstenošanai Valsts kasē atvērto valsts pamatbudžeta izdevumu kontu.  Tāpat TM nekavējoties jāinformē Ministru kabinets gadījumā, ja izmaksas, kas specifiskā mērķa atbalsta pasākumā veiktas pirms projekta iesnieguma apstiprināšanas, varētu netikt vai netiek attiecinātas finansēšanai no ESF, sagatavojot attiecīgu informatīvo ziņojumu, kurā norādīts detalizēts apraksts par radušos situāciju, neatbilstības rašanās cēloņiem un finansiālo ietekmi un sniegt aprakstu par turpmāko iespējamo risinājumu, lai turpinātu projekta īstenošanu.  Minētas prasības nostiprinātas Ministru kabineta sēdes protokollēmuma projektā MK noteikumu projektam. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību**  **un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 3.4.1. SAM ietvaros, lai sekmētu uzņēmējdarbības vides un ekonomikas konkurētspēju Latvijā, veicinās tiesām, tiesībsargājošo institūciju un tiesu sistēmai piederīgo personu kompetences paaugstināšana un administratīvās kapacitātes stiprināšana šādās iestādēs: TA, TM, AT, VTEB, Prokuratūrā un Iekšlietu ministrijā un tās padotībā esošajās izmeklēšanas institūcijās. |
| 2. | Tiesiskā regulējuma ietekme uz tautsaimniecību un administratīvo slogu | 3.4.1. SAM īstenošana ir vērsta uz tiesām, tiesībsargājošo institūciju un tiesu sistēmai piederīgo personu profesionālo kvalifikācijas attīstību un pilnveidi, kas veicinātu uzņēmējdarbības vides sakārtošanu un attīstības izaugsmi. Plānotie pasākumi veicinās Latvijas tiesu varas un tiesībaizsardzības iestāžu sekmīgu attīstību un kapacitātes pieaugumu. Līdz ar to samazināsies ieilgušie tiesvedības procesu termiņi un atbrīvosies „iesaldētie līdzekļi”.  Ņemot vērā, ka pašreiz Latvijas tautsaimniecības izaugsmi un uzņēmējdarbības attīstību kavē valsts pārvaldes (t.sk., tiesu sistēmas) neefektivitāte[[21]](#footnote-21), 3.4.1. SAM īstenošana pozitīvi ietekmēs uzņēmējdarbības vidi Latvijā, mazinot neefektivitāti un nodrošinot tiesām, tiesībsargājošo institūciju un tiesu sistēmai piederīgo personu kapacitātes pilnveidošanu. |
| 3. | Administratīvo izmaksu monetārs novērtējums | MK noteikumu projekta ietvaros projekta finansējuma saņēmējs (TA) gatavo un sniedz šādu informāciju: projekta iesniegumu, tīmekļa vietnē vismaz vienu reizi trijos mēnešos aktualizē informāciju par projektu.  Sadarbības iestāde (Centrālā finanšu un līgumu aģentūra) iesniedz atbildīgajai iestādei (TM) saskaņošanai finansējuma saņēmēja (TA) iesniegtos grozījumus, kas skar projekta īstenošanas būtiskus jautājumus.  Tāpat sadarbības iestāde saskaņā ar Ministru kabineta 2015. gada 10. decembra noteikumos Nr. 77 “ Eiropas Savienības struktūrfondu un Kohēzijas fonda projektu pārbaužu veikšanas kārtība 2014.–2020. gada plānošanas periodā” noteikto veic projekta iepirkuma pirmspārbaudi no MK noteikumu projekta spēkā stāšanas brīža. Šī norma ir iekļauta, ņemot vērā DP ietvertos termiņus projekta īstenošanai, it īpaši laiku, kas ir jāievēro finansējuma apguvei, lai, nekavējot kopējos termiņus, varētu nodrošināt savlaicīgu un plānveidīgu projekta īstenošanu. 3.4.1. SAM ietvaros ir riski, kas saistīti ar snieguma ietvarā noteiktā finansējuma apguvi, kuri iespēju robežas ir jāsamazina. Līdz ar to būtu nepieciešams, lai sadarbības iestāde veiktu projekta iepirkuma pirmspārbaudi jau no MK noteikumu projekta spēkā stāšanas brīža. Turklāt šīs normas iekļaušana MK noteikumu projektā ir atbalstīta arī no vadošās iestādes puses.  Šāda veida informācijas sniegšanas gadījumi ir identiski ar 2007.-2013. gada plānošanas perioda prasīto iesniedzamo informāciju, kas izriet no normatīvajos aktos noteiktā, līdz ar to administratīvā sloga monetārais novērtējums nav jāveic. |
| 4. | Cita informācija | Nav. |

|  |  |  |  |  |  |
| --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | |
| **Rādītāji** | **2015.gads** | | Turpmākie trīs gadi (*euro*) | | |
| **2016.** | **2017.** | **2018.** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu | izmaiņas, salīdzinot ar kārtējo (n) gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 581 639 | 2 263 037 | 1 837 373 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 |
| 2. Budžeta izdevumi: | 0 | 0 | 684 281 | 2 662 397 | 2 161 615 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 |
| 3. Finansiālā ietekme: | 0 | 0 | -102 642 | -399 360 | -324 242 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: |  | 0 | 0 | 0 | 0 |
| 5.1. valsts pamatbudžets | X | 0 | 0 | 0 | 0 |
| 5.2. speciālais budžets |  | 0 | 0 | 0 | 0 |
| 5.3. pašvaldību budžets |  | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepie­ciešams, detalizētu ieņēmumu un izdevumu aprēķinu var pievienot anotācijas pielikumā): | Kopējās attiecināmās izmaksas 3.4.1. SAM īstenošanai ir  11 759 617 *euro*, t.sk., ESF finansējums 9 995 674 *euro* un valsts budžeta finansējums – 1 763 943 *euro*.  Uz 3.4.1. SAM pieejamo finansējumu attiecināta arī snieguma ietvara rezerve 6 % apmērā (731  275 *euro*), kas līdz 2018. gada 31. decembrim ierobežo kopējā attiecināmā finansējuma pieejamību 11 028 343 *euro* apmērā, tai skaitā ESF finansējumu 9 374 092 *euro* apmērā un valsts budžeta finansējumu 1 654 251 *euro* apmērā.  3.4.1. SAMfinanšu rādītājs - ir apgūti 100% no 3.4.1. SAM paredzētā kopējā attiecināmā finansējuma t.sk. līdz 2018. gada 31. decembrim sertificēti izdevumi 3 881 007 *euro* apmērā.  Starpposma vērtība ir aprēķināta, summējot sasniedzamo finanšu rādītāju vērtību 2016. gadā, 2017. gadā un 2018. gada pirmajos trīs mēnešos. Budžeta ieņēmumi ir finansējuma ESF daļa 85% apmērā no projekta attiecināmām izmaksām. Budžeta izdevumi ir kopējie projekta ieviešanai nepieciešamie līdzekļi attiecīgajā gadā.  Projekta īstenošana plānota no 2016. gada 1. ceturkšņa līdz 2022. gada 4. ceturksnim. Projekta finansējumu plānots sadalīt, ņemot vērā iepriekš izpētīto praksi.  Projekta indikatīvā finanšu plūsma plānota šāda:  2016. gadam: 684 281*euro*, tajā skaitā, ESF finansējums 85% 581 639 *euro* un nacionālais finansējums 15% apmērā 102 642 *euro*.  2017. gadam: 2 662 397 *euro*, tajā skaitā, ESF finansējums 85% 2 263 037 *euro* un nacionālais finansējums 15% apmērā 399 360 *euro*.  2018. gadam: 2 161 615 *euro*, tajā skaitā, ESF finansējums 85% 1 837 373 *euro* un nacionālais finansējums 15% apmērā 324 242 *euro*.  2019. gadam: 1 795 725 *euro*, tajā skaitā, ESF finansējums 85% 1 526 366 *euro* un nacionālais finansējums 15% apmērā 269 359 *euro*.  2020. gadam: 1 659 552 *euro*, tajā skaitā, ESF finansējums 85% 1 410 619 *euro* un nacionālais finansējums 15% apmērā 248 933 *euro*.  2021. gadam: 1 652 352 *euro*, tajā skaitā, ESF finansējums 85% 1 404 499 *euro* un nacionālais finansējums 15% apmērā 247 853 *euro*.  2022. gadam: 412 421 *euro*, tajā skaitā, ESF finansējums 85% 350 559 un nacionālais finansējums 15% apmērā 61 862. | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Norādītais finansējuma apguves sadalījums ir indikatīvs un var būt precizēts pēc 3.4.1. SAM projekta apstiprināšanas. 3.4.1.SAM valsts budžeta finansējumu pieprasīs atbilstoši Ministru kabineta 2010. gada 18. maija noteikumos Nr. 464 “Noteikumi par 74.resora “Gadskārtējā valsts budžeta izpildes procesā pārdalāmais finansējums” 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” noteiktajai kārtībai.  Līdz ES līdzfinansēta projekta iesnieguma apstiprināšanai sadarbības iestādē un finansējuma nodrošināšanai normatīvos aktos noteiktā kārtībā atļaut TM 2016. gadā izmaksas, kas radušās noteikumos paredzētā darbības programmas “Izaugsme un nodarbinātība” 3.4.1. specifiskā atbalsta mērķa „Paaugstināt tiesu un tiesībsargājošo institūciju personāla kompetenci komercdarbības vides uzlabošanas sekmēšanai“ īstenošanai, finansēt no TM budžeta apakšprogrammas 03.01.00 “Tiesu administrēšana”. Pēc finansējuma nodrošināšanas apstiprināta projekta iesnieguma īstenošanai, Tieslietu ministrijai nodrošināt veikto izdevumu pārgrāmatošanu uz SAM pasākuma īstenošanai Valsts kasē atvērto valsts pamatbudžeta izdevumu kontu.  Tāpat TM nekavējoties jāinformē Ministru kabineta, ja izmaksas, kas SAM pasākumā veiktas pirms projekta iesnieguma apstiprināšanas, varētu netikt vai netiek attiecinātas finansēšanai no ESF, sagatavojot attiecīgu informatīvo ziņojumu, kurā norādīts detalizēts apraksts par radušos situāciju, neatbilstības rašanās cēloņiem un finansiālo ietekmi un sniegt aprakstu par turpmāko iespējamo risinājumu, lai turpinātu projekta īstenošanu.  Minētās prasības nostiprinātas Ministru kabineta sēdes protokollēmuma projektā MK noteikumu projektam.  MK noteikumu projekts paredz, ka SAM īstenošanā piemēro netiešo izmaksu vienotā likme kā viena izmaksu pozīcija 15 % apmērā no MK noteikumu projektā minētajām plānotajām personāla izmaksām. | | | | |

|  |  |  |  |  |  |  |  |
| --- | --- | --- | --- | --- | --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | | | | | | |
| 1. | Saistības pret Eiropas Savienību | | | Eiropas Parlamenta un Padomes 2013. gada 17. decembra Regula (ES) Nr. 1303/2013, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un ziv saimniecības fondu un atceļ Padomes Regulu (EK) Nr.1083/2006, (turpmāk – Komisijas regula Nr. 1303/2013).  Eiropas Parlamenta un Padomes 2013. gada 17. decembra Regula (ES) Nr. 1304/2013 par Eiropa Sociālo fondu un ar ko atceļ Padomes Regulu (EK) Nr. 1081/2006. | | | |
| 2. | Citas starptautiskās saistības | | | MK noteikumu projekts šo jomu neskar. | | | |
| 3. | Cita informācija | | | Nav. | | | |
| **1.tabula**  **Tiesību akta projekta atbilstība ES tiesību aktiem** | | | | | | | |
| Attiecīgā ES tiesību akta datums, numurs un nosaukums | | Komisijas regula Nr.1303/2013. | | | | | |
| A | | B | | | C | | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā. | | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrā­kas prasības nekā attie­cīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Komisijas regula Nr.1303/2013 XII pielikuma 2.2.apakšpunkts | | MK noteikumu projekta 26.1. apakšpunkts | | | Vienība tiek ieviesta pilnībā. Atbildīgā iestāde – TA (finansējuma saņēmējs). | | Stingrākas prasības nav paredzētas. |
| Kā ir izmantota ES tiesību aktā paredzētā rīcības brīvība dalīb­valstij pārņemt vai ieviest noteiktas ES tiesību akta normas?  Kādēļ? | | MK noteikumu projekts šo jomu neskar. | | | | | |
| Saistības sniegt paziņojumu ES insti­tūcijām un ES dalīb­valstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķir­šanas un finanšu noteikumu (attiecībā uz monetāro politiku) projektiem | | MK noteikumu projekts šo jomu neskar. | | | | | |
| Cita informācija | | Nav. | | | | | |
| **2.tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | | | | | |
| Attiecīgā starptautiskā tiesību akta vai starptautiskas institūcijas vai organizācijas dokumenta (turpmāk – starptautiskais dokuments) datums, numurs un nosaukums | | | MK noteikumu projekts šo jomu neskar. | | | | |
| A | | | B | | | C | |
| Starptautiskās saistības (pēc būtības), kas izriet no norādītā starptautiskā dokumenta.  Konkrēti veicamie pasākumi vai uzdevumi, kas nepieciešami šo starptautisko saistību izpildei | | | Ja pasākumi vai uzdevumi, ar ko tiks izpildītas starptautiskās saistības, tiek noteikti projektā, norāda attiecīgo projekta vienību vai dokumentu, kurā sniegts izvērsts skaidrojums, kādā veidā tiks nodrošināta starptautisko saistību izpilde | | | Informācija par to, vai starptautiskās saistības, kas minētas šīs tabulas A ailē, tiek izpildītas pilnībā vai daļēji.  Ja attiecīgās starptautiskās saistības tiek izpildītas daļēji, sniedz skaidrojumu, kā arī precīzi norāda, kad un kādā veidā starptautiskās saistības tiks izpildītas pilnībā.  Norāda institūciju, kas ir atbildīga par šo saistību izpildi pilnībā | |
| MK noteikumu projekts šo jomu neskar. | | | MK noteikumu projekts šo jomu neskar. | | | MK noteikumu projekts šo jomu neskar. | |
| Vai starptautiskajā dokumentā paredzētās saistības nav pretrunā ar jau esošajām Latvijas Republikas starptautis­kajām saistībām | | | MK noteikumu projekts šo jomu neskar. | | | | |
| Cita informācija | | | Nav. | | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | MK noteikumu projekts kā informatīvais materiāls papildus 3.4.1. SAM projektu iesniegumu vērtēšanas kritērijiem 2015. gada 24. septembrī ir izskatīts 2014. - 2020. gada plānošanas perioda Eiropas Savienības struktūrfondu un Kohēzijas fonda Mazo un vidējo komersantu konkurētspējas prioritārā virziena apakškomitejā. Pēc MK noteikumu projekta izsludināšanas Valsts sekretāru sanāksmē sabiedrības pārstāvjiem ir iespēja līdzdarboties MK noteikumu projekta izstrādē, sniedzot atzinumu un viedokli par minētajā apakškomitejā iesniegtajiem projektu iesniegumu vērtēšanas kritērijiem, kā arī par Valsts sekretāru sanāksmē izsludināto MK noteikumu projektu. |
| 2. | Sabiedrības līdzdalība projekta izstrādē | TM un TA 2015. gada 3. jūlijā organizēja sanāksmi ar Latvijas Komercbanku asociācijas, Latvijas Darba devēju konfederācijas, Latvijas Brīvo arodbiedrību savienības, Latvijas Lielo pilsētu asociācijas, Latvijas Tirdzniecības un rūpniecības kameras un Latvijas Pašvaldību savienības pārstāvjiem, kurā nevalstisko organizāciju pārstāvji iepazīstināti ar plānotā projekta mērķiem,  aktivitātēm, kā arī  sasniedzamajiem rezultātiem. Sanāksmē piedalījās visu aicināto institūciju pārstāvji, izņemot Tirdzniecības un rūpniecības kameras pārstāvi. Aicināto nevalstisko organizāciju pārstāvji atzinīgi vērtēja Ministru kabineta 2015. gada 9. martā apstiprināto Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānu 2015. - 2020. gadam (turpmāk - plāns) un norādīja, ka arī apmācībās labprāt piedalītos kāds no nevalstisko organizāciju pārstāvjiem, kā arī norādīja, ka plānotā projekta ietvaros būtu nepieciešams pilnveidot anonimizēto tiesu nolēmumu datu bāzi, kurā sabiedrībai ir pieejami visi anonimizētie tiesu nolēmumi caur kuriem būtu redzama apmācību rezultātu sasniegšana. Realizēto konsultāciju ietvaros ar sociālajiem partneriem saņemti ieteikumi 3.4.1. SAM mērķa grupas paplašināšanai, iekļaujot sociālos partnerus un politikas plānotājus, tādēļ 2016. gadā, uzsākot projekta realizāciju, ir iespējama 3.4.1. SAM mērķa grupas paplašināšana, attiecīgi veicot grozījumus arī DP un secīgi papildinot MK noteikumu un projekta saturu. |
| 3. | Sabiedrības līdzdalības rezultāti | Nav. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Atbildīgā iestāde ir TM.  Finansējuma saņēmēja funkcijas pildīs TA.  Sadarbības iestādes funkcijas pildīs Centrālā finanšu un līgumu aģentūra.  Sadarbības partneri būs Iekšlietu ministrija, VTEB, Prokuratūra, AT. |
| 2. | Projekta izpildes ietekme uz pār­valdes funkcijām un institucionālo struktūru.  Jaunu institūciju izveide, esošu institūciju likvidācija vai reorga­nizācija, to ietekme uz institūcijas cilvēkresursiem | MK noteikumu projekts šo jomu neskar. |
| 3. | Cita informācija | Nav. |

*Anotācijas IV sadaļa – MK noteikumu projekts šo jomu neskar.*

Iesniedzējs:

tieslietu ministrs Dzintars Rasnačs

23.11.2015. 09:39

8618

J. Vikmane

67036812, jelena.vikmane@tm.gov.lv

1. Tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plāns 2015.-2020. gadam (apstiprināts ar Ministru kabineta 2015. gada 27. augusta rīkojumu Nr. 463) [↑](#footnote-ref-1)
2. Ministru kabineta 2009.gada 7.oktobra rīkojums Nr.685 “Par Tiesu iekārtas attīstības pamatnostādnēm 2009.–2015.gadam” [↑](#footnote-ref-2)
3. Eiropas Komisijas īpašās programmas „Civiltiesības” projekts „Jaunākie un plānotie notikumi civiltiesību jomā Eiropas Savienībā”, https://www.tm.gov.lv/lv/cits/eiropas-komisijas-ipasa-programma-civiltiesibas-2007-gada-darbibas-programmas-projekts-jaunakie-un-p [↑](#footnote-ref-3)
4. Eiropas Komisijas īpašā programma "Civiltiesības", https://www.tm.gov.lv/lv/cits/eiropas-komisijas-ipasa-programma-civiltiesibas-1 [↑](#footnote-ref-4)
5. Atjaunojošā taisnīguma aktuālās problēmas, risināšanas perspektīvas Eiropas Savienībā, https://www.tm.gov.lv/lv/cits/eiropas-komisijas-ipasa-programmas-kriminaltiesibas-projekts-atjaunojosa-taisniguma-aktualas-problem [↑](#footnote-ref-5)
6. Eiropas Komisijas īpašā programma “Krimināltiesības”, https://www.tm.gov.lv/lv/cits/eiropas-komisijas-ipasa-programma-kriminaltiesibas-1 [↑](#footnote-ref-6)
7. Dati no TIS (skatīts 29.05.2013.). [↑](#footnote-ref-7)
8. Dati no TIS (skatīts 01.08.2015.) [↑](#footnote-ref-8)
9. Par Latvijas Nacionālo attīstības plānu 2014.-2020.gadam, http://likumi.lv/doc.php?id=253919 [↑](#footnote-ref-9)
10. The EU Justice Scoreboard. Communication from the Commission to the European Parliament, the Council, the European Central Bank, the European Economic and Social Committee and the Committee of the Regions COM(2013)160, http://ec.europa.eu/justice/effective-justice/scoreboard/index\_en.htm [↑](#footnote-ref-10)
11. Padomes ieteikums par Latvijas 2015. gada valsts reformu programmu, http://ec.europa.eu/europe2020/pdf/csr2015/csr2015\_latvia\_lv.pdf [↑](#footnote-ref-11)
12. World Bank Group, Doing Business 2015, Economy Profile 2015 Latvia, http://www.doingbusiness.org/data/exploreeconomies/~/media/giawb/doing%20business/documents/profiles/country/LVA.pdf?ver=2 [↑](#footnote-ref-12)
13. Laiks, kas ir nepieciešams, lai ar tiesu varas un tiesībaizsargājošo iestāžu iesaistīšanos panāktu līgumu izpildi, gadījumos, kad viena no pusēm neievēro savas saistības. [↑](#footnote-ref-13)
14. World Bank Group, Doing Business 2015, Economy Profile 2015 Latvia, http://www.doingbusiness.org/data/exploreeconomies/~/media/giawb/doing%20business/documents/profiles/country/LVA.pdf?ver=2 [↑](#footnote-ref-14)
15. LR Ekonomikas Ministrija, Doing Business, 11.06.2014., https://www.em.gov.lv/lv/nozares\_politika/nacionala\_industriala\_politika/uznemejdarbibas\_vide\_/uznemejdarbibas\_vides\_uzlabosana/doing\_business/ [↑](#footnote-ref-15)
16. LR Ekonomikas Ministrija, Doing Business, 11.06.2014., https://www.em.gov.lv/lv/nozares\_politika/nacionala\_industriala\_politika/uznemejdarbibas\_vide\_/uznemejdarbibas\_vides\_uzlabosana/doing\_business/ [↑](#footnote-ref-16)
17. MK rīkojums Nr. 115 „Par tiesu varas un tiesībaizsardzības iestāžu darbinieku cilvēkresursu kapacitātes stiprināšanas un kompetenču attīstīšanas plānu 2015.-2020.gadam”, 2015. gada 9. martā, http://m.likumi.lv/doc.php?id=272711 [↑](#footnote-ref-17)
18. MK noteikumi Nr. 589 „Tiesu administrācijas nolikums”, http://likumi.lv/doc.php?id=269261 [↑](#footnote-ref-18)
19. Likums „Par tiesu varu", 107. pants [↑](#footnote-ref-19)
20. Informācijas un komunikāciju tehnoloģiju ilgtermiņa attīstības

    koncepciju izstrāde, 2014, http://www.ic.iem.gov.lv/sites/default/files/INSTRUKCIJA%20PRETENDENTAM%20-%20%5B2014-48%5D%20IKT\_koncepcija.pdf [↑](#footnote-ref-20)
21. The Global Competitiveness Report, 2014-2015, Klaus Schwab, http://www3.weforum.org/docs/WEF\_GlobalCompetitivenessReport\_2014-15.pdf [↑](#footnote-ref-21)